送陳伯宏歸天台
作者：安丙
朝代：宋

paragraphs: 平生江湖興，欲住元無由。
一朝忽復來，飄然泛扁舟。
相將東南去，子獨從之游。
傾蓋荷相與，琖斝頻勸酬。
危坐每長歎，經營出奇謀。
浩然天地間，憤氣衝斗牛。
追陪文字飲，酣歌大開喉。
與君結深交，交朋情欲周。
會合元有時，妄意追陶劉。
每恨不久住，共此敝馬裘。
西風彫梧桐，忽忽春復秋。
嗟余客中都，中夜懷百憂。
區區爲貧仕，坐此徒窮愁。
我恨各南北，公乃遂所求。
天台亙雁蕩，今爲故鄉游。
忽焉又分襟，涼風已颼颼。
可憐煙水闊，坐見群山幽。
音書有可寄，還解顧我不。